वैसे यह कोई पहला मौका नहीं है जब देश में खाली पड़े नए मकानों की बात चली है। अभी पिछले साल की ही बात है जब समूचे देश को ले कर किए गए एक सर्वेक्षण के हवाले से एक लेख में बताया गया था कि ‘शहरी भारत में लगभग एक करोड़ बीस लाख मकान बन कर खाली पड़े हैं’। (http://www.firstpost.com/business/1-2-crore-vacant-homes-one-number-tells-us-wrong-indian-real-estate-2220612.html) सीबीआरई साउथ एशिया प्राइवेट लिमिटेड के प्रबंध निदेशक के हवाले से बताया गया था कि भले ही शहरी भारत में मकानों की कमी हो, इतने मकान खाली पड़े हैं। लेख में विगत साल के आर्थिक सर्वेक्षण का भी जिक्र था, जिसके मुताबिक ‘शहरों में लगभग 1 करोड़ अठासी लाख मकानों की कमी है।’ आर्थिक सर्वेक्षण में इस बात को भी स्पष्ट किया गया था कि इनमें से 95.6 फीसदी हिस्सा आर्थिक तौर पर कमजोर तबकों या निम्न आय वर्ग के हिस्सों में से है।